Liberty suvemõis

pisi|Egbert Kochi suvila idakülg (2015)
pisi|Egon Kochi villa
pisi|Daheimi maja (2015)
Liberty suvemõis oli suvemõis Tallinnas, mis tänapäeval jääb Haabersti linnaossa, Vabaõhumuuseumi tee 10 kinnistule.

 Ajalugu 
Suvemõis rajati 18. sajandi teisel poolel. 1781. aastal ostis koha Carl Friedrich von Strahlborn, kes 1798. aastal lasi ehitada hiljem Vana-Liberty suvemõisaks nimetatud peahoone, mis oli barokkstiilis puitvoodriga palkhoone. Strahlborn pärandas suvemõisa oma tütrele, kes 1822. aastal abiellus raehärra Alexander Gustav Kochiga. Kuni baltisakslaste Eestist lahkumiseni 1939. aastal kuulus suvemõis Kochide perekonnale.Kultuurimälestiste riiklik register. Liberty suvemõisa Egon Kochi suvila

Nõukogude perioodil tegutses Liberty suvemõisa hoonetes Rocca al Mare pioneerilaager. Krunt lahutati 2013. aastal Vabaõhumuuseumi kinnistust ja selle uueks omanikuks sai Riigi Kinnisvara AS ning sinna plaaniti presidendi residentsi rajamist. Ehitushange nurjus aga liiga kõrgete hindade tõttu ning järgnevad presidendid ei tundnud esindusresidentsi järele vajadust. Nii pandi see 2024. aastal enampakkumisele, kus 3,6 hektarise kinnistu soetas 2,62 miljoni euroga osaühing Notorious, mille omanike ringi kuuluvad Taavet Hinrikus, Kristina Siimar, Sten Tamkivi ja Martin Tälli."Liberty mõisa uueks omanikuks saab Taavet Hinrikuse ja Sten Tamkivi ettevõte" ERR, 4. oktoober 2024

 Arhitektuur 
Vana-Liberty suvemõisa peahoone on hävinud, säilinud vaid vundament. Suvemõisa kompleksi kolm hoonet – Egbert Kochi suvila, Egon Kochi suvila (vaadatud 05.05.2024) ja Daheimi maja on ehitismälestistena võetud riikliku kaitse alla. Daheimi maja on historitsistlik palkmaja, mis on ehitatud 1865. aastal. Egon Kochi (1870–1944) ja Egbert Kochi (1873–1924) suvilad on heimatstiilis puithooned. Pankur Egon Koch tellis abiellumise puhul oma suvila projekti 1905. aastal toonase Revali trendikaimalt arhitektilt Otto SchottiltTiina Jõgeda, Otto Schott: ehitusmeister ja trendiarhitekt, Eesti Ekspress, 15.02.2017. Egbert Kochi suvila ehitati aastatel 1905–1910.Liberty mõis Egbert Kochi suvilast on säilinud vundament, maja puitosa oli halvas seisus ja lammutati 2022. aastal.

Suvemõisa kompleksi abihoonetest on säilinud Vana-Liberty suvemõisa teenijatemaja ja jääkelder, Daheimi maja maakelder, aednik Jaulo maja (ehk sulastemaja) ja Egon Kochi Mercedese garaaž.Kultuuriministri 31.märtsi 2014  käskkiri nr 111 "Kultuurimälestiseks olemise lõpetamine ja kultuurimälestiseks tunnistamine". RT III, 04.04.2014, 1

Viited

Välislingid

Kultuurimälestiste riiklik register. Liberty suvemõisa Egon Kochi suvila
Kultuurimälestiste riiklik register. Liberty suvemõisa Egbert Kochi suvila
Kultuurimälestiste riiklik register. Liberty suvemõisa Daheimi maja
Merle Karro-Kalberg Liberty suvemõisast: hoone hävib, kuni riik mõtleb, ERR, 13. märts 2021

Kategooria:Haabersti linnaosa
Kategooria:Tallinna suvemõisad